Теодор Траянов
Привет

chitanka.info

Не бой се ти от странний ведър хлад,

що морно вей из вечерно желание,

не питай пак за тежколистен цвят,

а събуди привета чист с мълчание.

В незнайност някъде ще догори

нощта, която в пепел ни погреба,

не чакай дните с яростни зори,

покой заслушан всичко тук обсеби.

И не мисли, че любовта отмина,

че нещо друго ще ни свърже днес,

тогаз, когато черен пъкъл зина,

не чухме ли над нас и блага вест?

Не сещаш ли, че странний ведър хлад

в сърцата жици сребърни опъва

и бавно в чистий трепет непознат

лика си вечна красота отгъва?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.